ගොවි ජනතාව වෙනුවෙන් අද පාරට බැස උද්ඝෝෂණ කරන්නේ එදා වී ගබඩා, වී අලෙවි මණ්ඩලය විකුණා ගොවි ජනතාව අතරමං කළ අයම බව ජනතාවට අමතකව නැතැයි ජනාධිපති මහින්ද රාජපක්ෂ මහතා පැවැසීය.ගොවිතැන් කිරීමේ නිදහස ලබා දීමේ සිට ගොවි ජනතාවගේ සියලු අයිතීන් ආරක්ෂා කළේ වර්තමාන රජය බව සිහිපත් කළ ජනාධිපතිවරයා අද රට ආහාරවලින් ස්වයංපෝෂිත වී ගොවි ජනතාවට පැහැබර අනාගතයක් උදා වී ඇත්තේ රජයේ වැඩපිළිවෙළ නිසා බව අවධාරණය කළේය.ජනාධිපති මහින්ද රාජපක්ෂ මහතා මේ අදහස් පළ කළේ ගොවි විශ්‍රාම වැටුප් ප්‍රදානය නැවත ආරම්භ කිරීමේ උළෙලට හම්බන්තොට මාගම් රුහුණුපුර අන්තර්ජාතික සම්මන්ත්‍රණ මධ්‍යස්ථානයේ දී ඊයේ (28) එක්වෙමිනි.ගොවි ජනතාවට රුපියල් 350ට පොහොර මිටියක් ලබා දීමට හැකි වෙතැයි ඇතැමුන් හීනෙකින්වත් නොසිතූ බව පැවසූ ජනාධිපතිවරයා මහින්ද චින්තනයෙන් එසේ කරන්නට යෝජනා කළ විට ඊට සමච්චල් කළ බව ප්‍රකාශ කළේය.තිස් වසරක ත්‍රස්තවාදය නිමා කරන ගමන ආරම්භ වූයේත් එදා කොටි ත්‍රස්තවාදීන් මාවිල් ආරු සොරොව්ව වසා දමා අහිමි කළ ගොවි ජනතාවගේ අයිතීන් දිනා ගැනීමට ආරම්භ කළ සටනින් බව පැවසූ ජනාධිපතිවරයා දිනා ගත් නිදහස රැක ගැනීම අප සැමගේ වගකීම බව අවධාරණය කළේය.නිසි පරිදි ජල කළමනාකරණය කිරීම තුළින් ස්වභාවික විපත්වලට මුහුණ දීමට සූදානම් වන අතරම වස විසෙන් තොර ආහාර වේලක් අපේ රටේ ජනතාවට ලබා දීමට ක්‍රමානුකූලව රසායනික පොහොර භාවිතයෙන් ඉවත් වීමටත් සූදානම් වන්න යැයි ජනාධිපතිතුමා ගොවි ජනතාවගෙන් ඉල්ලා සිටියේය.හමුදාවේ ආරක්ෂාව ඇතිවවත් කුඹුරකට බසින්නට නොහැකි වූ යුගයක් මේ රටේ තිබු බව පැවසූ ජනාධිපතිවරයා අද එම යුගය අවසන් කර තිබෙන බවත් උතුර නැගෙනහිර ඇතුළු සෑම ප්‍රදේශයකම ජනතාව ඉන් මහත් ඵල ප්‍රයෝජන ලබන බවත් ප්‍රකාශ කළේය.ගොවි විශ්‍රාම වැටුප කඩා වැටුණේ ආරම්භයේදී ඊට නිසි ක්‍රමවේදයක් නොතිබු නිසා බව පැවසූ ජනාධිපතිවරයා මෙවර එසේ නොවන්නට ස්ථිර අරමුදල් සහිතව ගොවි විශ්‍රාම වැටුප් ක්‍රමය ආරම්භ කළ බව පැවසීය.